CELEX: 32010D0283(01)
Language: hu
Date: 2010-01-19 00:00:00
Title: 2010/283/: A Tanács határozata ( 2010. január 19. ) a Belgiumban fennálló túlzott hiányról

21.5.2010   
            
            
               HU
            
            
               Az Európai Unió Hivatalos Lapja
            
            
               L 125/34
            
         A TANÁCS HATÁROZATA
   (2010. január 19.)
   a Belgiumban fennálló túlzott hiányról
   (2010/283/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 126. cikke (6) bekezdésére, összefüggésben annak 126. cikke (13) bekezdésével és 136. cikkével,
   tekintettel a Bizottság javaslatára,
   tekintettel a Belgium által tett észrevételekre,
   mivel:
   
               (1)
            
            
               Az Európai Unió működéséről szóló szerződés 126. cikke (1) bekezdése szerint a tagállamoknak kerülniük kell a túlzott költségvetési hiányt.
            
         
               (2)
            
            
               A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul.
            
         
               (3)
            
            
               Az Európai Unió működéséről szóló szerződés 126. cikke szerinti túlzott hiány esetén követendő eljárás, amelyet a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (1) (amely a Stabilitási és Növekedési Paktum része) részletez, előírja hogy a túlzott hiány fennállását határozatban kell megállapítani. A 1467/97/EK rendelet állapítja meg az Európai Közösséget létrehozó szerződés 104. cikke – az időközben az Európai Unió működéséről szóló szerződés 126. cikke – végrehajtására vonatkozó rendelkezéseket. Az Európai Unió működéséről szóló szerződéshez csatolt, a túlzott hiány esetén követendő eljárásról szóló jegyzőkönyv további rendelkezéseket állapít meg a túlzott hiány esetén követendő eljárás végrehajtására vonatkozóan. A 479/2009/EK tanácsi rendelet (2) megállapítja az említett jegyzőkönyv rendelkezéseinek alkalmazására vonatkozó részletes szabályokat és meghatározásokat.
            
         
               (4)
            
            
               A Stabilitási és Növekedési Paktum 2005-ös reformja a Paktum eredményességének és közgazdasági megalapozottságának fokozását és az államháztartás hosszú távú fenntarthatóságának védelmét tűzte ki célul. Célja volt továbbá különösen annak biztosítása, hogy a túlzott hiány esetén követendő eljárás valamennyi szakaszában vegyék teljes mértékben figyelembe mindenekelőtt a gazdasági és költségvetési hátteret. A Stabilitási és Növekedési Paktum így támogatja azokat a kormányzati politikákat, amelyek a gazdasági helyzet figyelembevétele mellett a stabil költségvetés azonnali visszaállítását célozzák.
            
         
               (5)
            
            
               Az Európai Közösséget létrehozó szerződés 104. cikkének (5) bekezdése – az időközben az Európai Unió működéséről szóló szerződés 126. cikkének (5) bekezdése – értelmében a Bizottság véleményt terjeszt a Tanács elé, ha úgy ítéli meg, hogy valamely tagállamban túlzott hiány áll fenn vagy következhet be. Az Európai Közösséget létrehozó szerződés 104. cikkének (3) bekezdése – az időközben az Európai Unió működéséről szóló szerződés 126. cikkének (3) bekezdése – szerinti jelentését, valamint összhangban az Európai Közösséget létrehozó szerződés 104. cikke (4) bekezdésével – az időközben az Európai Unió működéséről szóló szerződés 126. cikkének (4) bekezdése –, a Gazdasági és Pénzügyi Bizottság véleményét figyelembe véve, a Bizottság megállapította, hogy Belgiumban túlzott hiány áll fenn. A Bizottság ezért 2009. november 11-én Belgium vonatkozásában ennek megfelelő véleményt terjesztett a Tanács elé (3).
            
         
               (6)
            
            
               Az Európai Unió működéséről szóló szerződés 126. cikkének (6) szerint a Tanácsnak figyelembe kell vennie az érintett tagállam esetleges észrevételeit, mielőtt egy általános értékelés alapján határozna arról, hogy fennáll-e túlzott hiány. Belgium esetében ez az általános értékelés ebben a határozatban rögzített megállapításokat eredményezi.
            
         
               (7)
            
            
               A belga hatóságok által 2009 októberében szolgáltatott adatok alapján a belga államháztartási hiány 2009-ben a GDP 5,9 %-a lesz, tehát túllépi a GDP 3 %-ában meghatározott referenciaértéket, és ahhoz nem marad közel. A referenciaérték tervezett túllépése a Szerződés, valamint a Stabilitási és Növekedési Paktum értelmében kivételesnek tekinthető, és egyebek mellett elsősorban a Szerződésben és a Stabilitási és Növekedési Paktumban meghatározott feltételeket teljesítő jelentős mértékű gazdasági visszaesés eredménye. A Bizottság szolgálatainak 2009. őszi előrejelzése szerint a GDP 2009-ben 2,9 %-kal csökken, 2010-ben pedig 0,6 %-kal nő. Ezenkívül, a 2009. őszi előrejelzés alapján az is megállapítható, hogy a referenciaérték tervezett túllépése nem tekinthető átmenetinek, mivel a hiány a már bejelentett konszolidációs intézkedéseket figyelembe véve 2010-ben és 2011-ben várhatóan a GDP 5,8 %-án állandósul. A Szerződés hiányra vonatkozó kritériuma nem teljesül.
            
         
               (8)
            
            
               A bruttó államadósság folyamatosan csökkent, 1993-ban még a GDP 134 %-át, 2007-ben már csak 84 %-át tette ki. A pénzügyi szektor stabilizálását szolgáló műveletek miatt a GDP-arányos adósságráta 2008-ban csaknem 90 %-ra emelkedett, tehát jóval meghaladta a 60 %-os referenciaértéket. A belga hatóságok által 2009 októberében szolgáltatott adatok alapján a bruttó államadósság aránya 2009-ben a GDP 97,6 %-a lesz. A Bizottság szolgálatainak 2009. őszi előrejelzése szerint az adósságráta a 2009. évi mintegy 97 %-ról 2010-ben 101 %-ra, 2011-ben 104 %-ra nő. A Szerződés és a Stabilitási és Növekedési Paktum értelmében az adósságarány nem tekinthető elegendő mértékben csökkenőnek, és a referenciaértékhez kielégítő ütemben közelítőnek. A Szerződés adósságra vonatkozó kritériuma nem teljesül.
            
         
               (9)
            
            
               Az 1467/97/EK rendelet 2. cikke (4) bekezdésének megfelelően az „érdemleges tényezők” csak akkor vehetők figyelembe az Európai Unió működéséről szóló szerződés 126. cikkének (6) bekezdése szerint túlzott hiány fennállását megállapító tanácsi határozatban, ha a kettős feltétel – vagyis hogy a hiány közel marad a referenciaértékhez és a referenciaérték túllépése átmeneti – teljes mértékben teljesül. Belgium esetében ez a kettős feltétel nem teljesül, ezért az ezen határozathoz vezető lépések során érdemleges tényezők figyelembevételére nem kerül sor,
            
         ELFOGADTA EZT A HATÁROZATOT:
   1. cikk
   Az általános értékelésből következik, hogy Belgiumban túlzott hiány áll fenn.
   2. cikk
   Ennek a határozatnak a címzettje a Belga Királyság.
   
      Kelt Brüsszelben, 2010. január 19-én.
      
         
            a Tanács részéről
         
         
            az elnök
         
         E. SALGADO
      
   
   
      (1)  HL L 209., 1997.8.2., 6. o.
   
      (2)  HL L 145., 2009.6.10., 1. o.
   
      (3)  A Belgiumra vonatkozó, a túlzott hiány esetén követendő eljáráshoz kapcsolódó valamennyi dokumentum a következő weboldalon található: http://ec.europa.eu/economy_finance/netstartsearch/pdfsearch/pdf.cfm?mode=_m2